Verðbólgan er komin í 7,2 prósent og hefur ekki mælst meiri frá því í maí 2010. Þetta er umfram það sem Seðlabankinn spáði. Forstöðumaður hagfræðideildar Landsbankans býst við hækkun stýrivaxta í næstu viku. Hún segir að Seðlabankinn verði að stíga á bremsuna til þess að verðbólgan fari ekki úr böndunum.
Fyrir ári var verðbólgan 4,6% - hækkaði lítillega næstu mánuði og var komin í 5,1% í desember. Fyrstu mánuði þessa árs hefur hún vaxið, í síðasta mánuði var hún komin í 6,7% en hækkunin í apríl er sú mesta í 9 ár, mældist 1,25%. Verðbólgan núna er sú mesta í 12 ár.
Við sjáum áfram svona miklar hækkanir á húsnæði. Við vorum svo sem búin að gera ráð fyrir því. Við höfum verið að vakta markaðinn hér á höfuðborgarsvæðinu og höfum séð það að íbúðaverðshækkanir hafa bara aukist milli mánaða. Það sem kemur kannski á óvart að við sjáum í tölum Hagstofunnar að íbúðaverð utan höfuðborgarsvæðisins er einnig að hækka og það meira en á sjálfu höfuðborgarsvæðinu. Það er eitthvað sem við sáum ekki alveg fyrir.
Segir Una Jónsdóttir forstöðumaður hagfræðideildar Landsbankans.
Hún er sú mesta frá því í maí 2010 sem er svo sannarlega áhyggjuefni.
Í síðasta mánuði hækkuðu flugfargjöld til útlanda um 23%. Una segir að það skýrist af aukinni eftirspurn. Bæði að fólk sé orðið ferðaþyrst og að eldsneytisverð hafi hækkað. Í næstu viku verður fundur í stýrivaxtanefnd Seðlabankans. Má ekki reikna með því að þar verði ákveðið að hækka vextina?
Jú við erum að gera ráð fyrir því að þar verði stigin ansi stór skref. Seðlabankinn hlýtur að taka þessu alvarlega og líta á að það þurfi að stíga á bremsuna til þess að þessi verðbólga fari ekki alveg úr böndunum. Jú við erum að gera ráð fyrir talsverðri hækkun stýrivaxta í næstu viku.
Ef hann tekur stór skref þá er alveg líklegt að það takist á ná verðbólgunni niður en það tekur einhvern tíma.
Verðbólga jókst meira í liðnum mánuði en Seðlabankinn gerði ráð fyrir, og mælist nú 7,2 prósent, sem er það mesta í 12 ár. Hagfræðingur hjá Landsbankanum segir Seðlabankann verða að stíga á bremsuna og gerir ráð fyrir mikilli stýrivaxtahækkun í næstu viku. 